Matovič, Igor, poslanec NR SR (2011-02-02):
Vážení páni, vážené dámy, ja začnem, nemám nič nachystané nejako písomne, tak iba tak, ako mi myšlienky plynú. Začnem od vás, čo ste teraz reagovali, keď môžem. Ja si osobne myslím, že majú dôvod občania Slovenskej republiky maďarskej národnosti na maďarské občianstvo alebo aspoň minimálne snívať o tom maďarskom občianstve. Ten dôvod majú preto, lebo vy, politici, ktorí ste tu už dlhé roky, ste dovolili to, aby na piedestál tejto spoločnosti sa postavil človek, ktorý z nich robil druhoradých, treťoradých, štvrtoradých občanov, človek, ktorý každú jednu príležitosť hlavne v nejakých alkoholických excesoch využil na to, aby týchto ľudí definoval ako niečo podradné, niečo neželané. A tým pádom, myslím, nemáme dôvod sa čudovať, keď títo ľudia sa na Slovensku necítia úplne doma. Ale dovolili ste to vy, politici, ktorí takémuto človeku ste dovolili, ešte raz hovorím, postaviť sa na piedestál spoločnosti, ktorého ste si prizvali do vlády. A tým pádom ste jeho konanie legitimizovali. Takisto si myslím, že títo ľudia sa môžu cítiť dotknutí, ak vidia, že síce na jednej strane nás trápi jejich nelojalita voči Slovenskej republike, ale na druhej strane že my ako štátotvorný národ nerobíme nič pre to, aby boli lojálnejší. Čo by sa nám stalo napr., ak by sme na STV2 miesto trápnych 5 minút správ maďarských, Hírek sa to tuším volá, im dali rovnakú polhodinu, ako máme my? Čo by sa nám tak stalo? Nič, pomohlo by to ekonomike, lebo v súčasnosti reklamné agentúry nemajú šancu zasiahnuť občanov Maďarskej republiky na Slovensku, lebo jednoducho oni pozerajú Orbán TV, jednoducho preladia si na ďalší kanál a pozerajú Maďarskú televíziu. Tým pádom to priamo škodí záujmom Slovenskej republiky preto, lebo jednoducho neprídeme s úplne jednoduchou zmenou alebo s obyčajným návrhom, aby v rovnakom čase, ako majú Slováci na STV1 správy, Maďari ich mali na STV2. Nič by sa nám nestalo, nič by nás to nestálo, lebo reklamné agentúry by tento čas reklamný určite obsadili a konečne by mali možnosť aj slovenské firmy cez najlepší komunikačný kanál osloviť občanov Maďarskej republiky na Slovensku. A zároveň keď teda rozviniem ešte tú myšlienku. Akú majú možnosť títo ľudia prísť k informáciám, čo robí vláda, čo robí parlament, ako sa zmenili zákony? Jednoducho žiadnu možnosť pomaly nemajú alebo tú modernú možnosť nemajú, lebo jedine si môžu kúpiť Új Szó, noviny. Ale za to už musia dať nejaké peniaze. Ale tú televíziu tak môžu po maďarsky pozerať. Tak jedine je to tá maďarská. Ak my naberieme odvahu na to, aby sme im trebárs dali nejaké polhodinové správy na STV2, tak tí ľudia budú automaticky sa pozerať aj na nás ostatných, že nám na nich záleží, budú vedieť, čo slovenská vláda chystá, čo slovenský parlament chystá, nie to, čo Orbán chystá, nie to, čo maďarský parlament chystá, budú vedieť, kedy majú aké povinnosti, aké sa im zmenili, aké zákony sa prijali nové v ich prospech alebo v ich neprospech, ale budú sa cítiť súčasťou Slovenskej republiky. A ja si myslím, práve toto by mali byť veci, ktoré by nás mali zaujímať, aby sme všetkých ľudí bez ohľadu na to, akej národnosti sú, motivovali vlastne k tomu, aby boli hrdí občania Slovenskej republiky, a aby sme nevytvárali a nedávali žiadnu zámienku, aby sa tu niekto cítil ako druhotriedny alebo treťotriedny občan. Preto si myslím, že toto je správna cesta, urobiť všetko pre to, aby títo ľudia tu mali prácu, aby sa tu cítili doma, aby žiaden ožran ich nenazýval..., nezahreším, a aby jednoducho sa cítili tu doma, tu chceli platiť dane, tu chceli mať deti a ich deti za 100 rokov tu chceli mať možno nejaké svoje deti. Čo sa týka predloženej novely zákona, je pravda, naozaj opravuje niečo, chybu, ktorú ste spôsobili. Som rád, že si ju priznávate, lebo tá chyba bola dosť zásadná, lebo ste trestali odrazu ľudí, ktorí naozaj legitímne získali nejaké druhé občianstvo. Ja nevidím naozaj dôvod, aby človek, ktorý dlhšiu dobu žije v druhej krajine, nemohol mať alebo nemohol získať to druhé občianstvo a prečo by sme ho mali za to trestať. Podľa mňa zároveň vám tam chýbajú naozaj tie druhé možnosti. Nevidím vôbec žiadny dôvod, ak človek raz má matku, otca z nejakej druhej krajiny a tým pádom cíti tú väzbu na tú druhú krajinu, aby nemohol takisto legitímne mať aj občianstvo svojej matky alebo svojho otca, možno aj svojej babky a svojho dedka. Takisto nevidím dôvod, že ak my všetci sme neboli schopní alebo táto krajina nebola schopná zabezpečiť tomuto človeku prácu alebo kvalitné štúdium a on sa kvôli tomu rozhodne vycestovať za tou prácou, na základe toho získa nejaké občianstvo, alebo na základe toho ho získa, že teda išiel za lepším vzdelaním, tak dlhodobo študuje a získa občianstvo druhej krajiny, aby sme týmto ľuďom takisto neumožnili získať občianstvo druhej krajiny. Čiže tieto návrhy mi v tom vašom návrhu chýbajú. Viete to vlastne všetci, ja som to ani neskrýval v posledných dňoch, možno už pomaly týždňoch, že aj ten postoj koalície, ktorý je, nepovažujem za správny. Naozaj sa obávam toho, že ak sa budeme tváriť, že sa nás politika Viktora Orbána netýka, a budeme si vlastne chcieť vyriešiť v súčasnosti teraz problém, aby sme sa teda tu náhodou nenaťahovali, tak možno budeme mať týždeň, možno mesiac, možno pár mesiacov, možno prinajlepšom 2 roky nejaký pokoj a potom odrazu prídu voľby v Maďarskej republike a začne nám pochodovať po Slovensku Viktor Orbán a bude si tu robiť kampaň pre svoju vlastnú stranu, bude si získavať svojich voličov, aby volili jeho a aby si zase mohol udržať moc a robiť zase nejaké populistické kroky. Ja by som sa tejto situácii chcel vyhnúť, hlavne aj teda z toho dôvodu, lebo mojím snom je dosiahnuť, aby strana typu SNS a od dneskajška možno aj pani Belousovovej nikdy v živote už v parlamente nebola. A ak chceme takýmto provokatérom zabrániť alebo štváčom zabrániť, aby v parlamente vytvárali politiku, nesmieme im dať zámienku. Ak my teraz umožníme slovenským občanom maďarskej národnosti získať maďarské občianstvo, do budúcnosti určite tú zámienku Slotovi a spol. dáme. Jednoducho nebude potrebovať o ničom inom hovoriť, iba ukazovať na to, že však, pozrite, tam Orbán si robí u nás kampaň, u svojich voličov, v podstate to je autonómia, aj keď sa to de facto autonómia nenazýva. Jednoducho práve preto prichádzame s iným riešením. A pevne verím, že koalícia naberie tú odvahu a spoločne sa dohodneme na tomto riešení. Ja naozaj si myslím, že to riešenie, ktoré ponúkame, je rozumným kompromisom medzi tým, čo navrhuje opozícia, a tým, čo navrhuje koalícia. Nemôže byť predsa naším cieľom, aby sme po každej zmene vládnej garnitúry menili tak zásadný zákon, ako je zákon o štátnom občianstve. Preto prosím, hlavne teraz do radov koalície, skúsme sa zamyslieť nad tým, či musíme silou-mocou dávať zámienku Jánovi Slotovi, aby sa aj po ďalších voľbách dostal do parlamentu. Ja si myslím, že si ju nezaslúži. A tak mu ju nedávajme. Beriem, jasné, môže sa to brať tak, že je to nejaké násilie voči týmto občanom. Ale ja sa za to nehanbím. Ja uznávam, že teraz sme im zámienku dali, aby túžili po tom druhom občianstve, práve preto, čo som spomenul. Jednoducho dovolili sme Slotovi sa postaviť na piedestál. Nedali sme týmto ľuďom možno prácu. A preto sú možno sklamaní z nášho prístupu. Neukázali sme im to, čo som spomínal možno o tých správach na STV2. Jednoducho nemajú kde získavať informácie v svojom rodnom jazyku cez moderné médium. Ak my využijeme ten čas, že prijmeme alebo vylepšíme možno ten súčasný právny stav a udržíme si možno na pár rokov týchto občanov tak trošku násilím ako občanov Slovenskej republiky a za ten čas opravíme chyby, ktoré sme vo vzťahu k nim robili, a ukážeme im, že Slovensko je miesto, kde sa môžu cítiť dobre a kde sa môžu cítiť doma, tak si myslím, že potom v budúcnosti niekedy môžeme prijať aj menej striktný zákon a už nebude niekto, kto bude chcieť byť občanom Maďarskej republiky. Ale v súčasnom stave, si myslím, cesta, ktorú navrhujeme, je lepšia. Čo sa týka podpory tohto zákona, pevne verím, keďže ešte na tejto schôdzi sa v podstate taký istý zákon bude prejednávať v druhom čítaní, takže koalícia nám umožní podať náš pozmeňujúci návrh, príp. po nejakej ešte oprave alebo nejakej dohode, že toto bude definitívne riešenie, ktorým daný problém vyriešime. V tom riešení, ktoré navrhujeme, je zahrnutý aj váš návrh, ktorý teda ponúka beztrestné občianstvo ľuďom, ktorí majú v tej danej krajine pobyt. Preto ja osobne váš návrh podporím, ale určite nebudem prehovárať ostatných ľudí, z nás štyroch, aby ten návrh podporili. Každý z nich sa rozhodne podľa svojho svedomia. Urobím to preto, lebo chcem dať priestor naozaj koaličnej dohode v tomto danom prípade. Ďakujem.